Fil-15 ta' Ġunju, il-Prim Ministru Boris Johnson iltaqa' mal-President tal-Kunsill Ewropew Charles Michel, mal-President tal-Kummissjoni Ewropea Ursula von der Leyen, u mal-President tal-Parlament Ewropew David Sassoli permezz ta' vidjokonferenza biex jieħdu kont tal-progress u biex flimkien jistabbilixxu kif se jimxu 'l quddiem fin-negozjati dwar ir-relazzjoni futura. Il-Partijiet ħadu nota tad-deċiżjoni tar-Renju Unit li ma jitlobx estensjoni għall-perjodu ta' tranżizzjoni. Għaldaqstant il-perjodu ta' tranżizzjoni se jispiċċa fil-31 ta' Diċembru 2020, skont id-dispożizzjonijiet tal-Ftehim dwar il-Ħruġ. Il-Partijiet laqgħu d-diskussjonijiet kostruttivi dwar ir-relazzjoni futura li saru taħt it-tmexxija tal-Kapijiet Negozjaturi David Frost u Michel Barnier, biex iż-żewġ naħat ikunu f'qagħda li jiċċaraw u jifhmu aħjar il-pożizzjonijiet tagħhom. Huma ħadu nota li minkejja l-isfidi ppreżentati mill-pandemija tal-COVID-19 ġew ikkompletati erba' ċikli ta' negozjati u ġew skambjati testi. Il-Partijiet madankollu qablu li kien hemm bżonn ta' momentum ġdid. Huma appoġġaw il-pjanijiet maqbula mill-Kapijiet Negozjaturi li f'Lulju jintensifikaw it-taħditiet u li joħolqu l-kundizzjonijiet l-aktar propizji għall-konklużjoni u għar-ratifika ta' ftehim qabel tmiem l-2020. Jekk possibbli dan għandu jinkludi fehim bikri tal-prinċipji sottostanti għal kwalunkwe ftehim. Il-Partijiet enfasizzaw l-intenzjoni tagħhom li jaħdmu bis-saħħa biex ikollhom relazzjoni li taħdem fl-interess taċ-ċittadini tal-Unjoni u tar-Renju Unit. Huma kkonfermaw ukoll l-impenn tagħhom li jimplimentaw b'mod sħiħ u f'waqtu l-Ftehim dwar il-Ħruġ.